title: Препоръка (ЕС) 2020/1186 на Съвета от 7 август 2020 година за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение

text:
                  11.8.2020

                  BG

                  Официален вестник на Европейския съюз

                  L 261/83

         ПРЕПОРЪКА (ЕС) 2020/1186 НА СЪВЕТА
         от 7 август 2020 година
         за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, букви б) и д) и член 292, първо и второ изречение от него,
         като има предвид, че:

                     (1)

                     На 30 юни 2020 г. Съветът прие препоръка относно временното ограничение на неналожителните пътувания в ЕС и възможното премахване на това ограничение (1) („препоръката на Съвета“). На 16 юли 2020 г. Съветът прие Препоръка (ЕС) 2020/1052 от 16 юли 2020 г. за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение (2). На 30 юли 2020 г. Съветът прие Препоръка (ЕС) 2020/1144 от 30 юли 2020 г. за изменение на Препоръка (ЕС) 2020/912 на Съвета относно временното ограничение на неналожителните пътувания в ЕС и възможното премахване на това ограничение (3).

                     (2)

                     Препоръката на Съвета предвижда, че считано от 1 юли 2020 г., държавите членки следва по координиран начин постепенно да премахнат временното ограничение на неналожителните пътувания в ЕС по отношение на лицата, пребиваващи в третите държави, изброени в приложение I към препоръката на Съвета. На всеки две седмици списъкът на третите държави, посочени в приложение I, следва да се преразглежда и при необходимост да се актуализира от Съвета след тесни консултации с Комисията и съответните агенции и служби на ЕС вследствие на цялостна оценка въз основа на методиката, критериите и информацията, посочени в препоръката на Съвета.

                     (3)

                     Впоследствие в рамките на Съвета се проведоха обсъждания, в тясна консултация с Комисията и съответните агенции и служби на ЕС, относно преразглеждането на списъка на третите държави, поместен в приложение I към препоръката на Съвета, и при прилагането на критериите и методиката, определени в препоръката на Съвета. В резултат от тези обсъждания списъкът на третите държави, поместен в приложение I, следва да бъде изменен. По-конкретно Мароко следва да бъде заличен от списъка.

                     (4)

                     Граничният контрол е от интерес не само за държавата членка, на чиято външна граница се извършва, но и за всички държави членки, премахнали вътрешния граничен контрол. Поради това държавите членки следва да гарантират, че мерките, които се предприемат по външните граници, са координирани, за да се осигури безпроблемното функциониране на Шенгенското пространство. За тази цел, считано от 8 август 2020 г., държавите членки следва да продължат да премахват по координиран начин временното ограничение на неналожителните пътувания в ЕС по отношение на лицата, пребиваващи в третите държави, изброени в приложение I към препоръката на Съвета, изменена с настоящата препоръка.

                     (5)

                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към ДФЕС, Дания не участва в приемането на настоящата препоръка и не е обвързана от нея, нито от нейното прилагане. Доколкото тази препоръка представлява развитие на достиженията на правото от Шенген, в срок от шест месеца след вземането на решение от Съвета относно настоящата препоръка Дания взема решение, в съответствие с член 4 от посочения протокол, дали да я приложи.

                     (6)

                     Настоящата препоръка представлява развитие на разпоредбите на достиженията на правото от Шенген, в които Ирландия не участва, в съответствие с Решение 2002/192/ЕО на Съвета (4); следователно Ирландия не участва в нейното приемане и не е обвързана от нея, нито от нейното прилагане.

                     (7)

                     По отношение на Исландия и Норвегия настоящата препоръка представлява развитие на разпоредбите на достиженията на правото от Шенген по смисъла на Споразумението, сключено от Съвета на Европейския съюз и Република Исландия и Кралство Норвегия за асоциирането на последните в процеса на изпълнение, прилагане и развитие на достиженията на правото от Шенген, които попадат в областта, посочена в член 1, буква А от Решение 1999/437/ЕО на Съвета (5).

                     (8)

                     По отношение на Швейцария настоящата препоръка представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (6), във връзка с член 3 от Решение 2008/146/ЕО на Съвета (7).

                     (9)

                     По отношение на Лихтенщайн настоящата препоръка представлява развитие на разпоредбите на достиженията на правото от Шенген по смисъла на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (8), във връзка с член 3 от Решение 2011/350/ЕС на Съвета (9),

               ПРИЕ НАСТОЯЩАТА ПРЕПОРЪКА:
         Препоръка (ЕС) 2020/912 на Съвета, изменена с Препоръка (ЕС) 2020/1052 и с Препоръка (ЕС) 2020/1144, относно временното ограничение на неналожителните пътувания в ЕС и възможното премахване на това ограничение се изменя, както следва:

                     1)

                     Първа алинея на точка 1 от препоръката на Съвета се заменя със следното:

                                 „1.

                                 Считано от 8 август 2020 г. държавите членки следва по координиран начин постепенно да премахнат временното ограничение на неналожителните пътувания в ЕС по отношение на лицата, пребиваващи в третите държави, изброени в приложение I.“

                     2)

                     Приложение I към препоръката се заменя със следното:

                           „ПРИЛОЖЕНИЕ I
                           Трети държави, за които пребиваващите в тях лица следва да не са засегнати от временното ограничение по външните граници за неналожителни пътувания в ЕС:

                                       1.

                                       АВСТРАЛИЯ

                                       2.

                                       КАНАДА

                                       3.

                                       ГРУЗИЯ

                                       4.

                                       ЯПОНИЯ

                                       5.

                                       НОВА ЗЕЛАНДИЯ

                                       6.

                                       РУАНДА

                                       7.

                                       ЮЖНА КОРЕЯ

                                       8.

                                       ТАЙЛАНД

                                       9.

                                       ТУНИС

                                       10.

                                       УРУГВАЙ

                                       11.

                                       КИТАЙ (*1)

                        (*1)  При условие че има потвърждение за реципрочност."

            Съставено в Брюксел на 7 август 2020 година.

                  За Съвета

                  Председател

               M. ROTH

            (1)  ОВ L 208I, 1.7.2020 г., стр. 1.

            (2)  ОВ L 230, 17.7.2020 г., стр. 26.

            (3)  ОВ L 248, 31.7.2020 г., стр. 26.

            (4)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

            (5)  ОВ L 176, 10.7.1999 г., стр. 36.

            (6)  ОВ L 53, 27.2.2008 г., стр. 52.

            (7)  Решение 2008/146/ЕО на Съвета от 28 януари 2008 г. за сключване от името на Европейската общност на Споразумение между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (ОВ L 53, 27.2.2008 г., стр. 1).

            (8)  ОВ L 160, 18.6.2011 г., стр. 21.

            (9)  Решение 2011/350/ЕС на Съвета от 7 март 2011 г. за сключване от името на Европейския съюз на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, по отношение на премахването на проверките по вътрешните граници и движението на хора (ОВ L 160, 18.6.2011 г., стр. 19).


title: Препоръка на Европейския съвет за системен риск от 27 май 2020 година относно наблюдение на последиците за финансовата стабилност от мораториуми върху дълг, схеми за публични гаранции и други мерки от фискално естество, предприети за защита на реалната икономика в отговор на пандемията от COVID-19 (ECCP/2020/8) 2020/C 249/01

text:
               29.7.2020

               BG

               Официален вестник на Европейския съюз

               C 249/1

      ПРЕПОРЪКА НА ЕВРОПЕЙСКИЯ СЪВЕТ ЗА СИСТЕМЕН РИСК
      от 27 май 2020 година
      относно наблюдение на последиците за финансовата стабилност от мораториуми върху дълг, схеми за публични гаранции и други мерки от фискално естество, предприети за защита на реалната икономика в отговор на пандемията от COVID-19
      (ECCP/2020/8)
      (2020/C 249/01)
      ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
      като взе предвид Договора за функционирането на Европейския съюз,
      като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3, параграф 2, букви б), г) и е) и членове 16—18 от него,
      като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (2), и по-специално член 15, параграф 3, буква д) и членове 18—20 от него,
      като има предвид, че:

                  (1)

                  Избухването на пандемията от коронавирус (COVID-19) и последващото прилагане на мерки за овладяването ѝ представлява сериозно сътресение за европейските икономики. Държавите членки въвеждат мораториуми върху дълг, схеми за публични гаранции и други мерки от фискален характер, за да защитят нефинансовите предприятия и домакинствата от въздействията на пандемията. Въпреки че тези мерки са насочени към нефинансовия сектор, те все пак имат последици за финансовата стабилност.

                  (2)

                  Ефективността на тези мерки по отношение запазването на финансовата стабилност ще зависи от техния размер и съставни характеристики. Те трябва да бъдат внимателно наблюдавани на национално равнище, така че да могат да се правят своевременно корекции, като се използва гъвкавостта, предоставена от временната рамка на Съюза за държавна помощ, в подкрепа на икономиката в контекста на избухването на епидемията от COVID-19 (3).

                  (3)

                  Като се има предвид високата степен на интеграция на икономиките на държавите членки, различните мерки, прилагани от една държава членка, ще окажат въздействие върху други държави членки чрез положителни или отрицателни ефекти на разпространение. Тези ефекти на разпространение следва да бъдат взети предвид при извършването на цялостна оценка на последиците за финансовата стабилност в целия Съюз от мерките, предприети от националните органи за защита на реалната икономика в отговор на пандемията от COVID-19.

                  (4)

                  Гарантирането на ефективността на националните мерки за осигуряване на финансова стабилност изисква внимателно наблюдение и сътрудничество между националните макропруденциални органи и националните фискални и надзорни органи в съответствие с техните области на компетентност. На 14 май 2020 г. Европейският съвет за системен риск (ЕССР) изпрати писмо до националните фискални органи на Съюза за насърчаване на засилен диалог на ранен етап между съответните органи на национално равнище (4).

                  (5)

                  ЕССР отговаря за пруденциалния надзор на макроравнище върху финансовата система в рамките на Съюза и допринася за смекчаване и предотвратяване на системните рискове. За тази цел ЕССР възнамерява да наблюдава и редовно да обсъжда последиците за финансовата стабилност в целия Съюз от националните мерки, въведени за защита на реалната икономика в отговор на пандемията от COVID-19. ЕССР възнамерява да се съсредоточи по-специално върху трансграничните и междусекторните последици. Това наблюдение следва да продължи само докато тези мерки оказват потенциално въздействие върху финансовата стабилност в Съюза.

                  (6)

                  Наблюдението върху последиците за финансовата стабилност в целия Съюз от такива мерки ще изисква докладването на съответната национална информация от националните макропруденциални органи. Исканията от страна на ЕССР на съответна информация от тези органи следва да вземат предвид принципа на пропорционалност и да избягват дублирането на изискванията за отчетност, като се съсредоточават върху информация, която не е налична от други източници.

                  (7)

                  ЕССР възнамерява да допълни и засили наблюдението и оценката, които се извършват на национално равнище. Целта на ЕССР е да насърчава обмяната на опит и ранното идентифициране на трансгранични и междусекторни въпроси. На по-късен етап той ще има и координиран поглед върху подходите за постепенно премахване на мерките. За тези цели ЕССР възнамерява да създаде канал за обратна връзка, за да се даде възможност за обмен на информация между докладващите органи.

                  (8)

                  Настоящата препоръка не създава нови изисквания за отчетност за сектора на финансовите услуги. За да получи информация, ЕССР следва да разчита на докладване от националните макропруденциални органи на информация, събрана за целите на националното им наблюдение, които от своя страна разчитат на докладване от страна на националните фискални органи и правителствените агенции, ангажирани с изпълнението на мерките. ЕССР следва също така да разчита на данни, събрани от неговите институции членки, по-специално от Европейския банков орган, Европейския орган за застраховане и професионално пенсионно осигуряване, Европейската централна банка и Единния съвет за преструктуриране.

                  (9)

                  Настоящата препоръка не засяга правомощията на централните банки в Съюза при провеждането на паричната им политика.

                  (10)

                  Препоръките на ЕССР се публикуват, след като адресатите им са информирани и Генералният съвет информира Съвета на Европейския съюз за намерението си да издаде препоръка и му предостави възможност да реагира,

            ПРИЕ НАСТОЯЩАТА ПРЕПОРЪКА:
      РАЗДЕЛ 1

         ПРЕПОРЪКИ

         Препоръка А — Национално наблюдение на последиците за финансовата стабилност от мерки, предприети за защита на реалната икономика в отговор на пандемията от COVID-19

      На националните макропруденциални органи се препоръчва да наблюдават и оценяват последиците за финансовата стабилност от мерки, предприети от техните държави членки във връзка с COVID-19, за защита на реалната икономика, като мораториуми върху дълг, схеми за публични гаранции и други мерки с фискален характер. За тази цел се препоръчва националните макропруденциални органи да наблюдават съставните характеристики и предприемането на тези мерки, както и възможните последици за финансовата стабилност, като използват ключови показатели, като следващите.

                  а)

                  Съставни характеристики и предприемане на мерки: по-специално, обема, видове финансова подкрепа (като мораториуми върху дълг, гаранции по кредити, субсидирани кредити или дялови участия); получатели и условия за допустимост; продължителност; и информация за използването на мярката (например обем и брой на получени и приети заявления).

                  б)

                  Последици за финансовата стабилност: по-специално кредитният поток към реалната икономика, ликвидността, платежоспособността и задлъжнялостта на нефинансовия сектор; и финансовата стабилност на финансовите институции, включително наблюдаваните и очакваните тенденции в необслужваните кредити и способността за покриване на ликвидните и капиталовите изисквания.

         Препоръка Б — Докладване от националните макропруденциални органи на ЕССР

      На националните макропруденциални органи се препоръчва редовно да докладват на ЕССР информацията, необходима на ЕССР, за да наблюдава и оценява последиците от националните мерки, посочени в Препоръка А за финансова стабилност в Съюза. Това следва да включва информация, необходима за наблюдение и оценка на трансграничните и междусекторните последици, както са предоставени на националните макропруденциални органи чрез съществуващите правила за отчитане с финансовите институции, както и всяка допълнителна информация, предоставена от фискалните органи и други правителствени агенции, ангажирани с изпълнението на мерките.
      РАЗДЕЛ 2

         ИЗПЪЛНЕНИЕ

      1.   Определения

      За целите на настоящата препоръка се прилага следното определение:

                  а)

                  „национален макропруденциален орган“ означава национален орган с целите, правния режим, задачите, правомощията, инструментите, изискванията за отчетност и други характеристики, изложени в Препоръка ЕССР/2011/3 на Европейския съвет за системен риск (5) или, когато такъв орган не е създаден, определен орган в съответствие с дял VII, глава 4 от Директива 2013/36/ЕС на Европейския парламент и на Съвета (6) или член 458, параграф 1 от Регламент (ЕС) № 575/2013 на Европейския парламент и на Съвета (7).

            2.   Критерии за изпълнение

                  1.

                  По отношение на изпълнението на препоръки А и Б се прилага следният критерий.

                              а)

                              да се отчете надлежно принципът на пропорционалност, като се вземат предвид целта и съдържанието на всяка препоръка.

                  2.

                  По отношение на изпълнението на препоръка Б се прилага следният критерий.

                              а)

                              първият доклад следва да бъде предоставен до 31 юли 2020 г.

            3.   Образци за докладване

      За да гарантира координацията на докладването съгласно препоръка Б, ЕССР ще публикува съответните образци до 30 юни 2020 г.
      4.   Срок за последващи действия

      В съответствие с член 17, параграф 1 от Регламент (ЕС) № 1092/2010 адресатите трябва да уведомят Европейския парламент, Съвета, Комисията и ЕССР за действията, предприети в отговор на настоящата препоръка, или да обосноват всяко бездействие. Уведомленията трябва да бъдат изпратени в посочените по-долу срокове.
      1.   Препоръка A

      До 31 юли 2020 г. от адресатите се изисква да предоставят на Европейския парламент, Съвета, Комисията и на ЕССР формуляра в приложението относно изпълнението на препоръка А.
      2.   Препоръка Б

      До 31 декември 2020 г. от адресатите се изисква да предоставят на Европейския парламент, Съвета, Комисията и на ЕССР формуляра в приложението относно изпълнението на препоръка Б.
      5.   Изменения на препоръката

      Генералният съвет ще реши кога е необходимо да бъде изменена настоящата препоръка. Такива изменения включват, по-специално, продължителността на наблюдението и докладването в препоръки А и Б.
      6.   Наблюдение и оценка

                  1.

                  Генералният съвет извършва оценка на действията и обосновките, за които е бил уведомен от адресатите, и ако е уместно, може да реши, че настоящата препоръка не е била спазена и че адресат не е предоставил подходяща обосновка за бездействието си.

                  2.

                  Не се прилага методологията в Наръчника относно оценка на спазването на препоръки на ЕССР (8), която описва процедурата за оценяване на спазването на препоръки на ЕССР.

         Съставено във Франкфурт на Майн на 27 май 2020 година.

               Ръководител на секретариата на ЕССР,

               от името на Генералния съвет на ЕССР,

            Francesco MAZZAFERRO

         (1)  ОВ L 331, 15.12.2010 г., стр. 1
         .

         (2)  ОВ C 58, 24.2.2011 г., стр. 4
         .

         (3)  Съобщение на Комисията — Временна рамка за мерки за държавна помощ в подкрепа на икономиката в условията на сегашното разпространение на COVID-19 (2020/C 91 I/01) (ОВ C 91I, 20.3.2020 г., стр. 1) и свързаните документи относно правилата за държавна помощ и коронавируса, достъпни на: https://ec.europa.eu/competition/state_aid/what_is_new/covid_19.html.

         (4)  Вижте писмо от 14 май 2020 г. от председателя на ЕССР до председателя и членовете на Съвета по икономически и финансови въпроси, достъпно на:
      https://www.esrb.europa.eu/pub/pdf/other/esrb.letter200514_ESRB_work_on_implications_to_protect_the_real_economy~e67a9f48ca.en.pdf.

         (5)  Препоръка ЕССР/2011/3 на Европейския съвет за системен риск от 22 декември 2011 г. относно макропруденциалния мандат на националните органи (ОВ C 41, 14.2.2012 г., стр. 1).

         (6)  Директива 2013/36/ЕС на Европейския парламент и на Съвета от 26 юни 2013 г. относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (ОВ L 176, 27.6.2013 г., стр. 338).

         (7)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).

         (8)  Handbook on the assessment of compliance with ESRB recommendation, април 2016 г., достъпен на https://www.esrb.europa.eu/pub/pdf/recommendations/160502_handbook.en.pdf.

         ПРИЛОЖЕНИЕ

            Уведомление за действията, предприети в отговор на препоръката

         1.   Данни за адресата

                     Препоръка

                     Държава на адресата

                     Институция

                     Име и данни за контакт на лицето, попълнило настоящото уведомление

                     Дата на уведомлението

               2.   Уведомление за действия

                     Препоръка

                     Спазвате ли? (да/не/не е приложимо)

                     Описание на предприетите действия, за да се гарантира спазване на препоръката

                     Обосновка за частично спазване или за неспазване

                     Препоръка A

                     Препоръка Б

               3.   Бележки

                     1.

                     Настоящият формуляр се използва за уведомлението съгласно член 17, параграф 1 от Регламент (ЕС) № 1092/2010.

                     2.

                     Всеки адресат представя попълнения формуляр на ЕССР чрез секретариата на ЕССР по електронен път, като го запазва в определената папка в DARWIN или го изпраща по електронна поща до notifications@esrb.europa.eu. (Секретариатът на ЕССР ще организира предаването на уведомленията на Европейския парламент, Съвета и Комисията на агрегирана основа.)

                     3.

                     От адресатите се очаква да предоставят цялата относима информация, свързана с изпълнението на препоръката и критериите за изпълнение, включително информация относно същността и срока на предприетите действия.

                     4.

                     Ако спазва препоръката само частично, адресатът предоставя пълно обяснение за степента на неспазване, както и друга информация за частичното спазване. В обяснението ясно се посочват съответните части от препоръката, които адресатът не спазва.


title: Препоръка (ЕС) 2021/119 на Съвета от 1 февруари 2021 година за изменение на Препоръка (ЕС) 2020/1475 относно координиран подход за ограничаване на свободното движение в отговор на пандемията от COVID-19 (текст от значение за ЕИП)

text:
               2.2.2021

               BG

               Официален вестник на Европейския съюз

               LI 36/1

      ПРЕПОРЪКА (ЕС) 2021/119 НА СЪВЕТА
      от 1 февруари 2021 година
      за изменение на Препоръка (ЕС) 2020/1475 относно координиран подход за ограничаване на свободното движение в отговор на пандемията от COVID-19
      (текст от значение за ЕИП)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 21, параграф 2, член 168, параграф 6 и член 292, първо и второ изречение от него,
      като взе предвид предложението на Европейската комисия,
      като има предвид, че:

                  (1)

                  На 13 октомври 2020 г. Съветът прие Препоръка (ЕС) 2020/1475 на Съвета относно координиран подход за ограничаване на свободното движение в отговор на пандемията от COVID-19 (1). С препоръката се установява координиран подход по следните основни въпроси: прилагане на общи критерии и прагове при вземането на решение дали да бъдат въведени ограничения на свободното движение, използване на карта за риска от предаване на COVID-19 въз основа на одобрено съвместно цветово кодиране и координиран подход към мерките, ако има такива, които могат да се прилагат по подходящ начин спрямо лица, придвижващи се между различни райони, в зависимост от риска на предаване на болестта в тези райони.

                  (2)

                  Като използва критериите и праговете, установени в посочената препоръка, Европейският център за профилактика и контрол върху заболяванията публикува веднъж седмично карта на държавите членки, с разбивка по региони, за да подпомогне вземането на решения от държавите членки (2).

                  (3)

                  Както е предвидено в съображение 15 от посочената препоръка, Комисията, подпомагана от Европейския център за профилактика и контрол върху заболяванията, следва, с оглед на променящата се епидемична обстановка, редовно да анализира критериите, нуждите от данни и праговете, посочени в настоящата препоръка, включително дали следва да се разгледат други критерии или да се адаптират праговете, както и да предоставя констатациите си на Съвета за разглеждане, заедно с предложение за изменение на препоръката.

                  (4)

                  Два фактора оказват въздействие върху настоящото развитие на пандемията. От една страна, от началото на 2021 г. са в ход масови ваксинации и милиони европейци вече са ваксинирани срещу COVID-19. Както е отбелязано обаче в Съобщението на Комисията до Европейския съвет и Съвета относно единен фронт за борба с COVID-19 (3), докато броят на заразените продължава да расте, а ваксинациите не достигнат мащаба, необходим за преодоляване на пандемията, ще са необходими постоянна бдителност, противоепидемични мерки и контрол на общественото здраве. По-специално, ЕС и държавите членки трябва да действат, за да ограничат риска от потенциално по-тежка следваща вълна от инфекции, характеризираща се с по-заразни нови варианти на вируса SARS-CoV-2, които вече са разпространени в цяла Европа.

                  (5)

                  Скорошната поява на нови варианти на вируса е сериозна причина за безпокойство. Въпреки че понастоящем няма доказателства, че причиняват по-тежко заболяване, вариантите, изглежда, се предават между 50 и 70 % по-бързо (4). Това означава, че вирусът може да се разпространява по-лесно и по-бързо, което увеличава тежестта върху претоварените здравни системи. Това е една от вероятните причини за значителното увеличение на случаите в повечето държави членки през последните седмици.

                  (6)

                  В последната си оценка на риска относно разпространението на будещите безпокойство нови варианти на SAR-CoV-2 в ЕС/ЕИП (5) Европейският център за профилактика и контрол върху заболяванията посочва, че рискът, свързан с навлизането и разпространението в общностите на будещи безпокойство варианти, се е увеличил до висок/много висок.

                  (7)

                  Като един от вариантите за отговор на този риск Европейският център за профилактика и контрол върху заболяванията препоръчва, че с цел да се забавят навлизането и разпространението на будещите безпокойство нови варианти на SARS-CoV-2, следва да се избягват неналожителните пътувания. В допълнение към препоръките срещу неналожителните пътувания и ограниченията за пътуване за заразените лица, следва да се запазят мерките във връзка с пътуването, като например тестване и поставяне под карантина на пътниците, по-специално за пътуващите от райони, в които будещите безпокойство варианти са по-разпространени. Ако секвенирането е все още недостатъчно, за да се изключи възможността за по-бързо разпространение на новите варианти, съгласно насоките на Европейския център за профилактика и контрол върху заболяванията относно геномното секвениране следва да се обмислят и пропорционални мерки за пътуване от райони, където е налице постоянно високо ниво на предаване на заразата в общностите.

                  (8)

                  С оглед на препоръките на Европейския център за профилактика и контрол върху заболяванията Препоръка (ЕС) 2020/1475 следва да бъде съответно изменена.

                  (9)

                  За да се вземе предвид много високото ниво на вирусното предаване в общностите, което може да е свързано с по-голямата заразност на будещите безпокойство нови варианти, в картата, публикувана ежеседмично от Европейския център за профилактика и контрол върху заболяванията, следва да се добави нов цвят — тъмночервен. С този цвят следва да се обозначават районите, в които разпространението на вируса е много голямо, включително поради по-заразни, будещи безпокойство варианти.

                  (10)

                  Държавите членки следва също така да вземат предвид разпространението на будещите безпокойство нови варианти на SARS-CoV-2, като същевременно се отчита степента на геномно секвениране, извършвано от други държави членки. В Съобщението на Комисията до Европейския парламент, Европейския съвет и Съвета относно единен фронт за борба с COVID-19 се подчертава необходимостта държавите членки спешно да увеличат геномното секвениране до 5—10 % от положителните резултати от тестовете, като при необходимост използват капацитета на Европейския център за профилактика и контрол върху заболяванията, за да определят разпространението на вариантите или да откриват нови варианти.

                  (11)

                  Високото ниво на вирусното предаване в общностите, съществуващо в повечето държави членки, означава, че пътуванията ще продължат да бъдат особено предизвикателство. Докато епидемичната обстановка не се подобри съществено, по-специално с оглед на появата на нови варианти, следва категорично да се препоръчва да не се извършват никакви неналожителни пътувания, особено до и от високорискови райони. Като се има предвид, че рискът от инфекция или предаване на вируса е сходен за вътрешните и трансграничните пътувания, държавите членки следва да осигурят съгласуваност между мерките, прилагани за тези два вида неналожителни пътувания.

                  (12)

                  В заключенията в устна форма, направени след видеоконференцията на членовете на Европейския съвет на 21 януари 2021 г. (6), председателят на Европейския съвет отбеляза, че границите трябва да останат отворени, за да се гарантира функционирането на единния пазар, включително потокът от основни стоки и услуги. Не трябва да се налагат безразборни забрани за пътуване. Същевременно може да са необходими мерки за ограничаване на неналожителните пътувания в ЕС, за да се ограничи разпространението на вируса. Без да отстъпва от принципите си, Съветът може да се окаже принуден да преразгледа своите препоръки относно пътуванията в рамките на ЕС и неналожителните пътувания към ЕС с оглед на рисковете, породени от новите варианти на вируса.

                  (13)

                  Прилагането на координиран подход има за цел да се избегне възобновяването на контрола по вътрешните граници. Затварянето на граници и налагането на пълни забрани за пътуване, както и временното спиране на полетите и на сухопътния и водния транспорт през граници не са обосновани, тъй като ефектът от по-целенасочени мерки, като задължителната карантина или тестването, е достатъчен, а причиняваните от тях смущения са по-малко. Системата на т.нар. зелени ленти за преминаване (7) следва да поддържа движението на транспортните потоци, по-специално за да се гарантира свободното движение на стоки и услуги, като така ще се предотвратят прекъсвания на веригите на доставки.

                  (14)

                  Всички ограничения на свободното движение на хора трябва да продължат да се прилагат в съответствие с общите принципи на правото на Съюза, и по-специално пропорционалността и недопускането на дискриминация, включително въз основа на гражданството. С оглед на това всички предприемани мерки не следва да надхвърлят строго необходимото за опазването на общественото здраве. Предоставянето на ясна, навременна и изчерпателна информация на обществеността продължава да бъде от решаващо значение, за да се гарантират предвидимост, правна сигурност и спазване на правилата от гражданите. Ограниченията следва да се прилагат по подходящ начин, а предвидените санкции следва да бъдат ефективни и пропорционални.

                  (15)

                  На 11 януари 2021 г. Комитетът за здравна сигурност постигна съгласие по препоръки за общ подход на ЕС към мерките за изолация на пациентите с COVID-19 и към мерките за поставяне под карантина на контактните лица и пътниците. Когато налагат свързана с пътуванията карантина, държавите членки следва да прилагат препоръките на Комитета за здравна сигурност за карантинните мерки по отношение на пътниците (8). По-специално, когато са наложени карантинни изисквания за пътувания от високорисков район, следва да се обмисли намаляване на изискваната продължителност на карантината, ако след 5—7 дни след влизането на територията на държавата бъде получен отрицателен резултат от тест, освен ако пътникът развие симптоми.

                  (16)

                  Предвид увеличаването на капацитета за тестване за COVID-19 Препоръка (ЕС) 2020/1475 следва да бъде изменена, за да се предвиди възможността за държавите членки да изискват от пътниците, идващи от райони, които не са класифицирани като „зелени“, да се подложат на тест преди заминаването си.

                  (17)

                  С оглед на високото ниво на вирусното предаване в общностите в райони, които следва да бъдат класифицирани като „тъмночервени“, от лицата, пътуващи от такива зони по неналожителни причини, следва да се изисква да се подложат на тест преди заминаването си, както и да се поставят под карантина в съответствие с препоръките на Комитета за здравна сигурност, след като пристигнат в дестинацията си. Когато пътниците се поставят под карантина в място, различно от това, в което живеят, следва да се осигурят подходящи материални условия в карантинните помещения, както и защитата на децата и предоставянето на грижи за тях в условия на карантина, като те следва да съответстват на насоките на СЗО (9).

                  (18)

                  Ако лицата, които се завръщат в своята държава членка на пребиваване, не са могли да се подложат на тест преди заминаването си, следва да им бъде разрешено да се подложат на тест след пристигането си, за да не бъдат възпрепятствани да се завърнат в домовете си.

                  (19)

                  Като се има предвид високото ниво на инфекциите в „тъмночервените“ райони, от пътуващите по наложителни причини следва също да се изисква да се подложат на тест за инфекция с COVID-19 и да се поставят под карантина, при условие че това няма непропорционално въздействие върху изпълнението на техните ключови функции или посрещането на техните нужди от първостепенно значение, например понеже излагането им на контакт с общото население в дестинацията е много ограничено. Когато предвид специфичната епидемична обстановка държава членка все пак изисква тестове за транспортните работници и доставчиците на услуги, това не следва да води до смущения в транспорта (10). За да се поддържат веригите на доставки, карантинните изисквания не следва да се прилагат за транспортния персонал, докато изпълнява тези ключови функции.

                  (20)

                  Ограниченията, свързани с трансграничните пътувания, имат особено неблагоприятно въздействие за лицата, които пресичат граница ежедневно или често, за да отидат на работа или на училище, да посетят близки роднини, да получат медицински грижи или да се грижат за свои близки. От тези лица не следва да се изисква да се поставят под карантина, когато пресичат граница по такава наложителна причина, предвид значителните смущения, които това причинява на живота и поминъка на хората, както и на икономиката като цяло. Ако от двете страни на границата съществува сходна епидемична обстановка, изискването тези лица да се подлагат на чести тестове само защото пресичат граница, изглежда ненужно. Тясната координация между държавите членки и трансграничните региони ще продължи да бъде особено важна.

                  (21)

                  С оглед на променящата се епидемична обстановка Комисията, с подкрепата на Европейския център за профилактика и контрол върху заболяванията, следва да продължи да извършва редовна оценка на критериите, нуждите от данни и праговете, посочени в настоящата препоръка, включително дали да се разгледат други критерии или да се адаптират праговете, както и да предоставя констатациите си на Съвета за разглеждане, заедно с предложение за изменение на препоръката, когато е необходимо,

            ПРИЕ НАСТОЯЩАТА ПРЕПОРЪКА:Препоръка (ЕС) 2020/1475 на Съвета относно координиран подход за ограничаване на свободното движение в отговор на пандемията от COVID-19 се изменя, както следва:
                  1.

                  В точка 10 буква в) се заменя със следното:

                              „в)

                              червено, ако 14-дневният кумулативен брой на уведомленията за случаи на COVID-19 е между 50 и 150 и процентът на положителните проби за инфекция с COVID-19 е 4 % или повече или ако 14-дневният кумулативен брой на уведомленията за случаи на COVID-19 е над 150, но под 500;“.

                  2.

                  В точка 10 се вмъква следната буква ва):

                              „ва)

                              тъмночервено, ако 14-дневният кумулативен брой на уведомленията за случаи на COVID-19 е 500 или повече;“.

                  3.

                  В точка 13 буква а) се заменя със следното:

                              „а)

                              държавите членки следва да зачитат различията в епидемичната обстановка между районите, класифицирани като „оранжеви“, „червени“ и „тъмночервени“, и да действат по пропорционален начин;“.

                  4.

                  В точка 13 буква г) се заменя със следното:

                              „г)

                              държавите членки следва да отчитат стратегиите за тестване и да вземат под специално внимание положението в районите с висока интензивност на тестване;“.

                  5.

                  В точка 13 се добавя следната буква д):

                              „д)

                              Държавите членки следва да вземат предвид разпространението на вариантите на SARS-CoV-2, будещи безпокойство, по-специално вариантите с по-голяма заразност и смъртност, както и степента на извършеното геномно секвениране, независимо от класификацията на съответния район.“.

                  6.

                  След заглавието „Обща рамка по отношение на възможните мерки за пътници, идващи от райони с по-висок риск“ се вмъква следната точка 16а:

                              „16а.

                              Държавите членки следва категорично да препоръчват да не се извършват никакви неналожителни пътувания до и от райони, класифицирани като „тъмночервени“, и да препоръчват да не се извършват никакви неналожителни пътувания до и от райони, класифицирани като „червени“ съгласно точка 10.
                              Същевременно държавите членки следва да се стремят да избягват смущения на наложителните пътувания, да поддържат движението на транспортните потоци в съответствие със системата на зелените ленти за преминаване, както и да избягват смущения във веригите на доставки и движението на работници и самостоятелно заети лица, пътуващи по професионални или делови причини.“.

                  7.

                  В точка 17 букви а) и б) се заменят със следното:

                              „а)

                              да се поставят под карантина/самоизолация съгласно препоръките на Комитета за здравна сигурност (11); и/или

                              б)

                              преди и/или след пристигането си да се подлагат на тест за инфекция с COVID-19. Този тест може да бъде RT-PCR тест или бърз тест за антигени, включен в общия и актуализиран списък на бързите тестове за антигени за COVID-19, съставен въз основа на Препоръката на Съвета от 21 януари 2021 г. относно обща рамка за използването и валидирането на бързите тестове за антигени и за взаимното признаване на резултатите от тестове за COVID-19 в ЕС (12), както е определено от националните здравни органи.“.

                  8.

                  В точка 17 се заличава следната алинея:
                  „Държавите членки може да предложат на пътуващите лица възможността да заменят теста, посочен в буква б), с тест за инфекция с COVID-19, извършен преди пристигането.“.

                  9.

                  В точка 17 се добавя следната алинея:
                  „Държавите членки следва да предлагат достатъчен капацитет за тестване и да приемат цифрови удостоверения за тестване, като същевременно гарантират, че това не засяга предоставянето на основни услуги в областта на общественото здраве, по-специално по отношение на лабораторния капацитет.“.

                  10.

                  Вмъква се следната точка 17а:

                              „17а.

                              Държавите членки следва да изискват от лицата, които пътуват от район, класифициран като „тъмночервен“ съгласно точка 10, буква ва), да се подлагат на тест за инфекция с COVID-19 преди пристигането си и да се поставят под карантина/самоизолация съгласно препоръките на Комитета за здравна сигурност. Подобни мерки биха могли да се прилагат за райони с висока степен на разпространение на варианти, будещи безпокойство.
                              Държавите членки следва да приемат нефармацевтични мерки или да поддържат или подсилят съществуващите такива мерки, по-специално в районите, класифицирани като „тъмночервени“, да положат повече усилия за тестване и за проследяване на контактите и да увеличат наблюдението и секвенирането на представителна извадка от случаите на COVID-19 в общностите, за да контролират разпространението и въздействието на новопоявяващите се по-заразни варианти на SARS-CoV-2.“.

                  11.

                  Вмъква се следната точка 17б:

                              „17б.

                              Държавите членки следва да предлагат на лицата, пребиваващи на тяхна територия, възможността да заменят теста преди пристигането, посочен в точка 17, буква б) и точка 17а, с тест за инфекция с COVID-19, извършен след пристигането, в допълнение към приложимите изисквания за карантина/самоизолация.“.

                  12.

                  Вмъква се следната точка 19а:

                              „19а.

                              Съгласно точка 17а пътуващите с ключови функции или нужди от първостепенно значение от „тъмночервен“ район следва да изпълняват изискванията за тестване и да се поставят под карантина/самоизолация, при условие че това не оказва непропорционално въздействие върху изпълнението на техните функции или посрещането на техните нужди.
                              Чрез дерогация, от транспортните работници и доставчиците на транспортни услуги, посочени в точка 19, буква б), по принцип не следва да се изисква да се подлагат на тест за инфекция с COVID-19 съгласно точка 17, буква б) и точка 17а. Когато държава членка изисква от транспортните работници и доставчиците на транспортни услуги да се подлагат на тест за инфекция с COVID-19, следва да се използват бързи тестове за антигени, като това не следва да води до смущения в транспорта. При възникване на смущения в транспорта или веригите на доставки държавите членки следва незабавно да отменят такива изисквания за систематично тестване, за да се запази функционирането на зелените ленти за преминаване. От транспортните работници и доставчиците на транспортни услуги не следва да се изисква да се поставят под карантина съгласно точка 17, буква а) и точка 17а, докато изпълняват тези ключови функции.“.

                  13.

                  Вмъква се следната точка 19б:

                              „19б.

                              В допълнение към дерогациите, предвидени в точка 19а, държавите членки не следва да изискват от лицата, които живеят в гранични региони и пътуват ежедневно или често през граница с цел работа, стопанска дейност, образование, медицински грижи или полагане на грижи или по семейни причини, да правят тест или да се поставят под карантина/самоизолация, по-специално лицата, упражняващи функции, които са ключови или от основно значение за критичната инфраструктура. Ако в тези региони се прилага изискване за тестване при трансгранични пътувания, честотата на тестването на тези лица следва да бъде пропорционална. Ако епидемичната обстановка от двете страни на границата е сходна, не следва да се налага изискване за тестване, свързано с пътуванията. От лицата, които твърдят, че тяхното положение попада в обхвата на настоящата точка, може да се изисква да представят документно доказателство или да направят декларация за това.“.

                  14.

                  Точка 21 се заменя със следното:

                              „21.

                              Мерките, прилагани по отношение на лицата, които пристигат от район, класифициран като „тъмночервен“, „червен“, „оранжев“ или „сив“ съгласно точка 10, не може да бъдат дискриминационни, т.е. следва да се прилагат също и за завръщащите се граждани на съответната държава членка.“.

         Съставено в Брюксел на 1 февруари 2021 година.

               За Съвета

               Председател

            A. P. ZACARIAS

         (1)  OВ L 337, 14.10.2020 г., стр. 3.

         (2)  Достъпна на адрес: https://www.ecdc.europa.eu/en/covid-19/situation-updates/weekly-maps-coordinated-restriction-free-movement

         (3)  СОМ(2021) 35 final.

         (4)  Оценка на риска на ECDC: Риск, свързан с разпространението в ЕС/ЕИП на будещи безпокойство нови варианти на SARS-CoV-2, достъпна на: https://www.ecdc.europa.eu/en/publications-data/covid-19-risk-assessment-spread-new-sars-cov-2-variants-eueea

         (5)  Европейски център за профилактика и контрол на заболяванията. Риск, свързан с разпространението в ЕС/ЕИП на будещи безпокойство нови варианти на SARS-CoV-2, първа актуализация — 21 януари 2021 г. ECDC: Стокхолм; 2021 г. Достъпна на: https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf

         (6)  Заключения в устна форма, направени от председателя Шарл Мишел след видеоконференцията на членовете на Европейския съвет на 21 януари 2021 г. и достъпни на: https://www.consilium.europa.eu/bg/press/press-releases/2021/01/21/oral-conclusions-by-president-charles-michel-following-the-video-conference-of-the-members-of-the-european-council-on-21-january-2021/.

         (7)  Съобщение на Комисията относно подобряване на зелените ленти за преминаване в помощ на икономиката в условията на новата вълна на пандемията от COVID-19 (COM(2020) 685 final) и Препоръка (ЕС) 2020/2243 на Комисията от 22 декември 2020 г. относно координиран подход към пътуванията и транспорта в отговор на щама на SARS-COV-2, наблюдаван в Обединеното кралство (ОВ L 436, 28.12.2020 г., стр. 72).

         (8)  Препоръки за общ подход на ЕС към изолирането на пациенти с COVID-19 и към карантината за контактните лица и пътниците, приети от Комитета за здравна сигурност на 11 януари 2021 г., https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf.

         (9)  Референтен номер на СЗО: WHO/2019-nCoV/IHR_Quarantine/2020.3. Достъпни на: https://www.who.int/publications/i/item/considerations-for-quarantine-of-individuals-in-the-context-of-containment-for-coronavirus-disease-(covid-19)

         (10)  Вж. Препоръка (ЕС) 2020/2243 на Комисията от 22 декември 2020 г. относно координиран подход към пътуванията и транспорта в отговор на щама на SARS-COV-2, наблюдаван в Обединеното кралство (ОВ L 436, 28.12.2020 г., стр. 72).

         (11)  Препоръки за общ подход на ЕС към изолирането на пациенти с COVID-19 и към карантината за контактните лица и пътниците, приети от Комитета за здравна сигурност на 11 януари 2021 г., https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf.

         (12)  https://data.consilium.europa.eu/doc/document/ST-5451-2021-INIT/bg/pdf.


title: Препоръка (ЕС) 2021/132 на Съвета от 2 февруари 2021 година за изменение на Препоръка (ЕС) 2020/912 относно временното ограничение на неналожителните пътувания в ЕС и възможното премахване на това ограничение

text:
               4.2.2021

               BG

               Официален вестник на Европейския съюз

               L 41/1

      ПРЕПОРЪКА (ЕС) 2021/132 НА СЪВЕТА
      от 2 февруари 2021 година
      за изменение на Препоръка (ЕС) 2020/912 относно временното ограничение на неналожителните пътувания в ЕС и възможното премахване на това ограничение
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 77, параграф 2, букви б) и д) и член 292, първо и второ изречение, от него,
      като взе предвид предложението на Европейската комисия,
      като има предвид, че:

                  (1)

                  На 30 юни 2020 г. Съветът прие Препоръка (ЕС) 2020/912 относно временното ограничение на неналожителните пътувания в ЕС и възможното премахване на това ограничение (1).

                  (2)

                  Критериите, определени в Препоръка (ЕС) 2020/912 на Съвета, се отнасят до средния за ЕС 14-дневен брой на уведомленията за случаи на COVID-19 към 15 юни 2020 г. В Препоръката на Съвета относно координиран подход за ограничаване на свободното движение в отговор на пандемията от COVID-19, приета на 13 октомври 2020 г., се използват допълнителни критерии, които отразяват най-новите научни становища (2).
                  Новите варианти на вируса SARS CoV-2 са сериозна причина за безпокойство. Вариантите изглежда се предават между 50 и 70 % по-бързо (3), което увеличава тежестта върху здравните системи.
                  Поради това критериите и праговете, определени в Препоръка (ЕС) 2020/912, следва да бъдат актуализирани.

                  (3)

                  На 22 декември 2020 г. Комисията реагира на появата на един такъв вариант с приемането на Препоръка относно координиран подход към пътуванията и транспорта в отговор на щама на SARS-CoV-2, наблюдаван в Обединеното кралство. (4)

                  (4)

                  На 19 януари 2021 г. в съобщението си „Единен фронт за борба с COVID-19“ Комисията призова за спешни действия за ограничаване на риска от потенциално по-тежка трета вълна на заразяване.

                  (5)

                  В това съобщение Комисията подчертава още, че следва категорично да се препоръчва да не се извършват никакви неналожителни пътувания, особено до и от райони с висок риск, докато епидемичната обстановка не се подобри значително.

                  (6)

                  На 21 януари 2021 г. Европейският център за профилактика и контрол върху заболяванията публикува последната си оценка на риска относно разпространението в ЕС/ЕИП на будещи безпокойство нови варианти на SAR-CoV-2 (5), като препоръча предприемането на по-стриктни мерки и издаването на насоки за избягване на неналожителните пътувания, включително за целите на забавяне на проникването и разпространението на новите, будещи тревога варианти на SAR-CoV-2. В допълнение към препоръките срещу извършването на неналожителни пътувания и ограниченията за пътуване за заразените лица, следва да се запазят мерките, свързани с пътуванията, като например тестването и поставянето под карантина на пътуващите, по-специално за пътуващите от райони с по-широко разпространение на новите варианти. Ако секвенирането е все още недостатъчно, за да се изключи възможността за по-бързо разпространение на новите варианти, съгласно насоките на Европейския център за профилактика и контрол върху заболяванията относно геномното секвениране следва да се обмислят и пропорционални мерки за пътуване от райони, където е налице постоянно високо ниво на предаване на заразата в общностите.

                  (7)

                  В заключенията в устна форма, направени след видеоконференцията на членовете на Европейския съвет на 21 януари 2021 г., председателят на Европейския съвет отбеляза, че може да са необходими мерки за ограничаване на неналожителните пътувания към и в рамките на ЕС, за да се ограничи разпространението на вируса, и призова Съвета да преразгледа препоръките си относно вътрешните за ЕС пътувания и неналожителните пътувания към ЕС с оглед на рисковете, породени от новите варианти на вируса.

                  (8)

                  В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към ДФЕС, Дания не участва в приемането на настоящата препоръка и не е обвързана от нея, нито от нейното прилагане. Доколкото тази препоръка представлява развитие на достиженията на правото от Шенген, в срок от шест месеца след вземането на решение от Съвета относно настоящата препоръка Дания взема решение, в съответствие с член 4 от посочения протокол, дали да я приложи.

                  (9)

                  Настоящата препоръка представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (6). Следователно Ирландия не участва в нейното приемане и не е обвързана от нея, нито от нейното прилагане.

                  (10)

                  По отношение на Исландия и Норвегия настоящата препоръка представлява развитие на разпоредбите на достиженията на правото от Шенген по смисъла на Споразумението, сключено между Съвета на Европейския съюз, от една страна, и Република Исландия и Кралство Норвегия, от друга страна, за асоциирането на последните в процеса на изпълнение, прилагане и развитие на достиженията на правото от Шенген, които попадат в областта, посочена в член 1, буква А от Решение 1999/437/ЕО на Съвета (7).

                  (11)

                  По отношение на Швейцария настоящата препоръка представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (8), във връзка с член 3 от Решение 2008/146/ЕО на Съвета (9).

                  (12)

                  По отношение на Лихтенщайн настоящата препоръка представлява развитие на разпоредбите на достиженията на правото от Шенген по смисъла на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, които попадат в областта, посочена в член 1, буква А от Решение 1999/437/ЕО (10), във връзка с член 3 от Решение 2011/350/ЕС на Съвета (11),

            ПРИЕ НАСТОЯЩАТА ПРЕПОРЪКА:Препоръка (ЕС) 2020/912 се изменя, както следва:
                  1.

                  Втората алинея на точка 1 се заменя със следното:
                  „За да се определят третите държави, за които настоящото ограничение на неналожителните пътувания към ЕС следва да бъде отменено, трябва да се вземат предвид епидемичната обстановка в съответните трети държави и допълнителните критерии, определени в настоящата препоръка.“

                  2.

                  Точка 2 се заменя със следното:
                  „По отношение на епидемичната обстановка следва да се прилагат следните критерии:

                              —

                              „14-дневният кумулативен брой на уведомленията за случаи на COVID-19“, т.е. общият брой на новосъобщените случаи на COVID-19 на 100 000 души от населението през предходните 14 дни;

                              —

                              тенденцията при новите случаи през същия период в сравнение с предходните 14 дни е стабилна или бележи спад;

                              —

                              „интензивността на тестването“, т.е. броят на направените проби за инфекция с COVID-19 на 100 000 души от населението през предходните седем дни;

                              —

                              „процентът на положителните проби“, т.е. процентът на положителните проби от всички направени тестове за инфекция с COVID-19 през предходните седем дни;

                              —

                              естеството на съществуващия в дадена държава вирус, по-специално дали са открити будещи безпокойство варианти на вируса. Вариантите, будещи безпокойство, са оценени като такива от Европейския център за профилактика и контрол върху заболяванията (ECDC) въз основа на ключови характеристики на вируса като предаване, тежест и способност да избегне имунния отговор.

                        За да бъдат включени в приложение I, третите държави следва да отговарят на следните прагове: 14-дневен кумулативен брой на уведомленията за случаи на COVID-19 не повече от 25, интензивност на тестването над 300 и процент на положителните проби не повече от 4 %. Освен това могат да бъдат взети предвид цялостните ответни мерки спрямо COVID-19, по-специално наличната информация за аспекти като наблюдение, проследяване на контактни лица, противоепидемични мерки, лечение и докладване, както и надеждността на наличната информация и източници на данните, и, ако е необходимо, общият среден резултат по всички показатели на Международните здравни правила (МЗП).
                  Данните относно интензивността на тестването и процента на положителните проби следва да бъдат предоставени от Европейския център за профилактика и контрол върху заболяванията (ECDC) въз основа на получената от него информация. Тези данни могат да бъдат допълнени от информация, предоставена от делегациите на ЕС, когато такава е налична, както и въз основа на контролния списък, приложен към съобщението от 11 юни 2020 г.“

                  3.

                  Точка4 се изменя, както следва:

                              а)

                              втората алинея се заменя със следното:
                              „Ограниченията за пътуване могат да бъдат изцяло или частично отменени или повторно въведени за конкретна трета държава, която вече е посочена в приложение I, в съответствие с промените в някои от условията, посочени по-горе, и вследствие на това — в оценката на епидемичната обстановка.“

                              б)

                              Добавят се следните нови алинеи:
                              „При бързо влошаване на епидемичната обстановка, и по-специално при установяване на широко разпространение на будещи безпокойство варианти на вируса, може бързо да се въведе отново ограничение на неналожителните пътувания по отношение на трети държави, които вече са изброени в приложение I.
                              При премахването на временното ограничение на неналожителните пътувания към ЕС по отношение на третите държави, изброени в приложение I, държавите членки следва според конкретния случай да вземат предвид реципрочността, предоставена за територията на ЕС+.“

                  4.

                  След точка 4 се вмъква следната нова точка:
                  „Държавите членки следва категорично да препоръчват да не се извършват неналожителни пътувания от територията на ЕС+ до държави, различни от изброените в приложение I.“
                  Последващите точки се преномерират съответно.

                  5.

                  Новата точка 6 се изменя, както следва:

                              а)

                              втората алинея се заличава;

                              б)

                              след заличената втора алинея се добавя следната алинея:
                              „При бързо влошаване на епидемичната обстановка, и по-специално при установяване на широко разпространение на будещи безпокойство варианти на вируса, държавите членки могат временно да ограничат категориите пътуващи, изброени в приложение II. Пътуванията, обосновани от наложителни причини, следва да останат възможни.“

                              в)

                              последната алинея се заменя със следното:
                              „Списъкът със специфичните категории пътуващи с ключови функции или нужди от първостепенно значение, посочени в приложение II, може да се преразглежда от Съвета въз основа на предложение на Комисията, в зависимост от съображения от социален и икономически характер, както и от цялостната оценка на развитието на епидемичната обстановка, въз основа на методиката, критериите и информацията, посочени по-горе.“

                  6.

                  Новата точка 7 се заменя със следното:
                  „Държавите членки следва да изискват от лицата, пътуващи по каквато и да е причина, наложителна или не, функция, ключова или не, или нужда от първостепенно значение или не, с изключение на транспортните и пограничните работници, да са получили отрицателен резултат за COVID-19 въз основа на тест за полимеразна верижна реакция (PCR), направен не по-рано от 72 часа преди заминаването, и да представят подходящо доказателство за такъв резултат в определена от органите форма.
                  Ако не е възможно тестът да бъде направен преди заминаването, лицата, посочени в точка 6, букви а) и б), следва да имат възможност да направят теста след пристигането си в съответствие с националните процедури. Това не засяга задължението за подлагане на допълнителни мерки, включително карантина, след пристигането.
                  Освен това държавите членки могат да изискват самоизолация, карантина и проследяване на контактите за период до 14 дни, както и извършването на допълнителни тестове за COVID-19 през същия период, ако това бъде счетено за необходимо, при условие че държавите членки налагат същите изисквания за собствените си граждани, когато пътуват от тази трета държава. Държавите членки следва да наложат тези изисквания за пътниците, пристигащи от трета държава, в която е открит будещ безпокойство вариант на вируса, и по-специално карантина при пристигане и допълнително тестване при пристигането или след него.
                  По отношение на пътувания, предприети във връзка с ключови функции или нужди от първостепенно значение, посочени в приложение II:

                              —

                              Държавите членки могат да решат по координиран начин да отменят някои или всички от горепосочените мерки в случаите, когато такава мярка би възпрепятствала самата цел на пътуването;

                              —

                              По отношение на транспортните работници, моряците и пограничните работници държавите членки не следва да изискват повече от отрицателен бърз тест за антигени при пристигането им в зоната на ЕС+. В специфичния случай на транспортни работници, пристигащи от държава с установено широко разпространение на будещи безпокойство варианти на вируса, държавите членки могат да изискат отрицателен бърз тест за антигени преди заминаването;

                              —

                              Екипажите на въздухоплавателни средства следва да бъдат освободени от подлагането на тест, ако престоят им в трета държава е бил по-кратък от 12 часа, освен ако пристигат от трета държава, в която е открит будещ безпокойство вариант на вируса, като в този случай те следва да подлежат на пропорционално тестване.

                        Това не засяга общите изисквания в областта на общественото здраве, които могат да бъдат наложени от държавите членки, като например физическо дистанциране и изискване за носене на маска.“

                  7.

                  След новата точка 7 се вмъква следната нова точка:
                  „Държавите членки следва да изготвят формуляр за локализиране на пътниците и да изискват от лицата, влизащи в ЕС, да представят попълнен формуляр за локализиране на пътниците в съответствие с приложимите изисквания за защита на данните. Изготвя се общ европейски формуляр за локализиране на пътниците, който евентуално да се използва от държавите членки. Когато е възможно, следва да се използва цифров вариант на информацията за локализиране на пътниците, за да се опрости обработването и да се ускори проследяването на контактите, като същевременно се гарантира еднакъв достъп за всички граждани на трети държави.“

                  8.

                  Последващите точки се преномерират съответно.

         Съставено в Брюксел на 2 февруари 2021 година.

               За Съвета

               Председател

            A. P. ZACARIAS

         (1)  Препоръка (ЕС) 2020/912 на Съвета от 30 юни 2020 г. относно временното ограничение на неналожителните пътувания в ЕС и възможното премахване на това ограничение (ОВ L 208 I, 1.7.2020 г., стр. 1).

         (2)  Препоръка (ЕС) 2020/1475 на Съвета от 13 октомври 2020 г. относно координиран подход за ограничаване на свободното движение в отговор на пандемията от COVID-19 (ОВ L 337, 14.10.2020 г., стр. 3).

         (3)  Оценка на риска на ECDC: Риск, свързан с разпространението в ЕС/ЕИП на будещи безпокойство нови варианти на SARS-CoV-2, достъпна на: https://www.ecdc.europa.eu/en/publications-data/covid-19-risk-assessment-spread-new-sars-cov-2-variants-eueea

         (4)  C(2020) 9607 final.

         (5)  Европейски център за профилактика и контрол на заболяванията. Риск, свързан с разпространението в ЕС/ЕИП на будещи безпокойство нови варианти на SARS-CoV-2, първа актуализация — 21 януари 2021 г. ECDC: Стокхолм; 2021 г. Достъпно на: https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf

         (6)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

         (7)  ОВ L 176, 10.7.1999 г., стр. 36.

         (8)  OВ L 53, 27.2.2008 г., стр. 52.

         (9)  Решение 2008/146/ЕО на Съвета от 28 януари 2008 г. за сключване от името на Европейската общност на Споразумение между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (ОВ L 53, 27.2.2008 г., стр. 1).

         (10)  OВ L 160, 18.6.2011 г., стр. 21.

         (11)  Решение 2011/350/ЕС на Съвета от 7 март 2011 г. за сключване от името на Европейския съюз на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, по отношение на премахването на проверките по вътрешните граници и движението на хора (ОВ L 160, 18.6.2011 г., стр. 19).


title: Препоръка на Европейската централна банка от 4 февруари 2021 година до Съвета на Европейския съюз относно външните одитори на Deutsche Bundesbank (ЕЦБ/2021/4) 2021/C 47/01

text:
               10.2.2021

               BG

               Официален вестник на Европейския съюз

               C 47/1

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА
      от 4 февруари 2021 година
      до Съвета на Европейския съюз относно външните одитори на Deutsche Bundesbank
      (ЕЦБ/2021/4)
      (2021/C 47/01)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Устава на Европейската система на централните банки и на Европейската централна банка, и по-специално член 27.1 от него,
      като има предвид, че:

                  (1)

                  Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

                  (2)

                  Мандатът на сегашните външни одитори на Deutsche Bundesbank — KPMG AG Wirtschaftsprüfungsgesellschaft — изтече след одита за финансовата 2020 година. Поради това е необходимо да се назначат външни одитори за периода, започващ от финансовата 2021 година.

                  (3)

                  Deutsche Bundesbank избра Baker Tilly GmbH & Co. KG Wirtschaftsprüfungsgesellschaft за свои външни одитори за финансовите години от 2021 до 2026 с възможност за удължаване на мандата до финансовата 2027 година,

            ПРИЕ НАСТОЯЩАТА ПРЕПОРЪКА:
      Препоръчва се назначаването на Baker Tilly GmbH & Co. KG Wirtschaftsprüfungsgesellschaft за външни одитори на Deutsche Bundesbank за финансовите години от 2021 до 2026 с възможност за удължаване на мандата до финансовата 2027 година.

         Съставено във Франкфурт на Майн на 4 февруари 2021 година.

               Председател на ЕЦБ

            Christine LAGARDE


title: Препоръка на Европейската централна банка от 4 февруари 2021 година до Съвета на Европейския съюз относно външните одитори на Eesti Pank (ЕЦБ/2021/5) 2021/C 47/02

text:
               10.2.2021

               BG

               Официален вестник на Европейския съюз

               C 47/2

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА
      от 4 февруари 2021 година
      до Съвета на Европейския съюз относно външните одитори на Eesti Pank
      (ЕЦБ/2021/5)
      (2021/C 47/02)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Устава на Европейската система на централните банки и на Европейската централна банка, и по-специално член 27.1 от него,
      като има предвид, че:

                  (1)

                  Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

                  (2)

                  Мандатът на настоящите външни одитори на Eesti Pank, KPMG Baltics OÜ, изтече след одита за финансовата 2020 година. Поради това е необходимо да се назначат външни одитори за периода, започващ от финансовата 2021 година.

                  (3)

                  Eesti Pank избра Ernst & Young Baltic AS за свои външни одитори за финансовите години от 2021 до 2025,

            ПРИЕ НАСТОЯЩАТА ПРЕПОРЪКА:
      Препоръчва се назначаването на Ernst & Young Baltic AS за външни одитори на Eesti Pank за финансовите години от 2021 до 2025.

         Съставено във Франкфурт на Майн на 4 февруари 2021 година.

               Председател на ЕЦБ

            Christine LAGARDE